<classify> CHAMA cha NCCR-Mageuzi kimesema Serikali ya Awamu ya Tano ya Chama Cha Mapinduzi CCM chini ya Rais John Magufuli imefanya mambo makubwa kutokana na uthubutu alionao Magufuli.Hayo yamebainishwa na Mwenyekiti wa NCCRMageuzi Taifa, James Mbatia, kwenye Mkutano Mkuu wa Chama hicho wa kuchagua viongozi uliofanyika jijini Dar es Salaam.Mbatia aliyataja baadhi ya mambo makubwa ambayo Serikali ya Awamu ya Tano imeyafanya ni pamoja na ujenzi wa reli ya kisasa SGR, mradi wa kuzalisha umeme wa Stieglers Gorge, kufufua Kampuni ya Ndege nchini ATCL, kutoa elimu bila malipo, kuboresha sekta ya afya, kupambana na rushwa pamoja na ujambazi nchini.Alisema Rais Magufuli ni kiongozi mwenye uthubutu na amefanya mambo makubwa ambayo wengine hawawezi kuthubutu kuyafanya na kuongeza kuwa anaunga mkono kauli ya Magufuli aliyoitoa hivi karibuni akiwa wilayani Kongwa mkoani Dodoma kuwa hawezi kuongoza nchi ya watu wanaolia machozi.Namuomba Rais John Magufuli ambaye ni Rais mwenye uthubutu na amefanya makubwa yenye uthubutu ambayo wengine hawawezi kufanya, namuomba atukutanishe na tuzungumze ili tuwe na mifumo na taasisi imara na endelevu kwa maslahi mapana ya Mama Tanzania,alisema Mbatia.Kuhusu kusimamia misingi ya utu, usawa, haki na amani, alisema ni vyema Watanzania wakawa na utamaduni wa kujenga mifumo imara ya kitaasisi ambayo itasaidia kuwaunganisha zaidi wananchi bila kujali tofauti zao za ukanda, ukabila, ujinsia au kitu kingine chochote.Kutokana na hilo, alisema katika uchaguzi wa chama chake mwaka huu, alitamani asiwe mgombea wa nafasi ya uenyekiti badala yake alitamani nafasi hiyo ishikwe na mwanamke kwa kuwa nao wanaweza.Alisema Nccr-Mageuzi ilikuwa kimya kwa muda mrefu kwa sababu walikuwa wakijitafakari na yeye hakuzaliwa kuwa mwenyekiti wa chama hicho milele, hivyo akatamani nafasi hiyo ichukuliwe na mwanamke.Naibu Msajili wa Vyama vya Siasa Tanzania, Mohamed Ali Ahmed, alikipongeza NCCRMageuzi kwa kutekeleza matakwa ya kisheria kwa kumwalika Msajili wa Vyama vya Siasa kwenye mkutano wao wa jana na kuwataka waendelee kutii sheria za nchi.Pamoja na hilo, Ahmed, alisema kuwa Serikali ya Awamu ya Tano haijawahi kuchukia na wala haitauchukia upinzani kwa kuwa upinzani nchini upo kikatiba na kisheria na kuwa serikali inachopingana nacho ni wapinzani ambao hupinga kila kitu bila kujali yanayofanywa na serikali ni mambo mazuri kwa ustawi wa taifa na wananchi.Ukristo au Uislamu siyo mbaya, tatizo linaweza kuwa ni mkristo au mwislamu kama mtu binafsi, kwa hiyo serikali haina tatizo na upinzani bali tatizo lake ni kwa wapinzani wasiofuata sheria, kanuni na maadili, nakupongeza Mbatia kwa kuweka kando hasira, chuki, matusi na bugdha mambo ambayo yanaweza kuleta madhara kwa taifa, naunga mkono mwenendo wenu NCCR-Mageuzi, mmekuwa chama cha mfano na kuigwa, naamini safari yenu itakuwa nzuri, alisema Naibu Msajili wa Vyama vya Siasa nchini.  <topic>: KITAIFA 